钦定古今图书集成/明伦汇编/氏族典/第104卷 > 《廖用贤尚友录》 > 柴成务
## 钦定古今图书集成/明伦汇编/氏族典/第104卷 > 《廖用贤尚友录》 > 柴成务

按《宋史柴成务传》：“成务，字宝臣，曹州济阴人也。乾德
中，京府拔解，太宗素知其名，首荐之，遂中进士甲科，
解褐峡州军事推官，迁大理寺丞。太平兴国五年，转
太常丞，充陕西转运副使，再迁殿中侍御史。八年，奉
使河南，案行遥堤，历知果、苏二州，就为两浙转运使，
改户部员外郎，直史馆，入为户部判官，迁本曹郎中。”
太宗选郎官为少卿监，以成务为光禄少卿。奉使高
丽，远俗信服。淳化二年，为京东转运使，召拜司封郎
中、知制诰，又同知给事中事。蜀寇平，使峡路安抚，改
左谏议大夫、知河中府。真宗即位，迁给事中、知梓州，
未几代还。又遣知青州，同修《太宗实录》。书成，知扬州，
入判尚书刑部。景德初，卒。成务有词学，博闻稽古，士
人重其文雅。然为郡乏廉称，时论惜之。子贻范，为国
子博士。